Temeljem članka 77. stavka 3. Zakona o vodama (NN 66/19, 84/21) i članka \_\_\_\_Statuta Grada Križevaca (\_\_\_) Gradsko vijeće Grada Križevaca na \_\_\_sjednici održanoj \_\_\_\_\_2023.g. donijelo je

**ODLUKU**

**o odvodnji otpadnih voda na području aglomeracije Križevci**

1. OPĆE ODREDBE

**Članak 1.**

(1) Odluka o odvodnji otpadnih voda (u daljnjem tekstu: Odluka) primjenjuje se na području aglomeracije Križevci u koju su uključena naselja s područja Grada Križevaca.

(2) Temeljem ovlasti iz Zakona o vodama ovom Odlukom određuje se:

* način odvodnje otpadnih voda s aglomeracije Križevci i njoj gravitirajućih područja
* zemljopisni podaci o mjestu ispuštanja otpadnih voda iz sustava javne odvodnje
* područja u kojima se dopušta ispuštanje sanitarnih otpadnih voda do 50 ekvivalent stanovnika (ES), uvjeti ispuštanja na tom području te uvjeti zbrinjavanja otpadnih voda iz sabirnih jama i mulja iz malih sanitarnih uređaja
* dopuštena tehnička rješenja individualnih sustava odvodnje sanitarnih otpadnih voda do 50 ekvivalent stanovnika (ES), kao privremeno rješenje do priključenja na sustav javne odvodnje i/ili kao trajno rješenje
* tehničko-tehnološki uvjeti priključenja građevina i drugih nekretnina na građevine oborinske odvodnje te način i rokovi priključenja na te građevine
* nadležnost isporučitelja vodnih usluga
* upućivanje na obvezu priključenja na građevine za javnu odvodnju sukladno posebnim uvjetima priključenja i općim uvjetima isporuke vodnih usluga.

**Članak 2.**

(1) Djelatnost javne odvodnje na području sustava odvodnje iz članka 1. ove Odluke obavlja ovlašteni javni isporučitelj vodnih usluga (JIVU) (u daljnjem tekstu: javni isporučitelj vodne usluge).

(2) Djelatnost pružanja usluge pražnjenja i odvoza komunalnih otpadnih voda iz individualnih sustava odvodnje mogu obavljati i druge pravne ili fizičke osobe ako su pravo pružanja te usluge stekli koncesijom sa javnim isporučiteljem vodnih usluga.

**Članak 3.**

(1) Pojmovi i kratice, u smislu ove Odluke, imaju sljedeća značenja:

* Aglomeracija je područje na kojem su stanovništvo i/ili gospodarske djelatnosti dovoljno koncentrirani da se komunalne otpadne vode mogu prikupljati i odvoditi do uređaja za pročišćavanje otpadnih voda ili do krajnje točke ispuštanja.
* ES (ekvivalent stanovnik) je organsko biorazgradivo opterećenje od 60 g O2 dnevno, iskazano kao petodnevna biokemijska potrošnja kisika (BPK5).
* Individualni sustav odvodnje je tehnički i tehnološki povezan skup građevina, vodova i opreme za odvodnju i pročišćavanje sanitarnih otpadnih voda iz jednog ili više kućanstava i/ili jednog ili više poslovnih prostora, koji nisu priključeni na sustav javne odvodnje; individualni sustavi odvodnje osobito uključuju odvodne kanale, sabirne jame, male sanitarne uređaje, uređaje za pročišćavanje industrijskih otpadnih voda, ispuste, kućne vodove i dr.
* Industrijske otpadne vode su sve otpadne vode, osim sanitarnih otpadnih voda i oborinskih voda, koje se ispuštaju iz prostora korištenih za obavljanje trgovine ili industrijske djelatnosti.
* Javna odvodnja podrazumijeva djelatnost skupljanja komunalnih otpadnih voda, dovođenja otpadnih voda od krajnjeg korisnika putem komunalnih vodnih građevina javne odvodnje do uređaja za pročišćavanje otpadnih voda, pročišćavanje i izravno ili neizravno ispuštanje u površinske vode te upravljanje tim građevinama. Javna odvodnja uključuje i crpljenje i odvoz otpadnih voda iz septičkih i sabirnih jama.
* JIVU - javni isporučitelj vodnih usluga
* Kanalizacijski priključak je spoj internih odvodnih sustava s komunalnom vodnom građevinom.
* Komunalne otpadne vode su otpadne vode sustava javne odvodnje koje čine sanitarne otpadne vode ili otpadne vode koje su mješavina sanitarnih otpadnih voda s industrijskim otpadnim vodama i/ili oborinskim vodama određene aglomeracije.
* Mali sanitarni uređaji su uređaji za pročišćavanje sanitarnih otpadnih voda do 50 ES, uključujući i septičku jamu.
* Oborinske otpadne vode su otpadne vode koje nastaju ispiranjem oborinama s površina prometnica, parkirališta ili drugih površina, postupno otapajući onečišćenja na navedenim površinama.
* Otpadne vode su tekućine koje se sastoje od tekućeg otpada otopljenog ili emulgiranog u vodi, odnosno disperzije krutog otpada u vodi. Otpadne vode potječu iz kućanstava naselja i gradova (uključuju i organski, fekalni otpad), tvornica i industrijskih pogonâ ili poljoprivrednih djelatnosti.
* Otpadni mulj znači preostali, obrađeni ili neobrađeni dio mulja iz uređaja za pročišćavanje komunalnih otpadnih voda.
* Povratni period (PP) je dugoročan prosječni interval vremena ili broj godina u kojemu će se neka pojava dogoditi. Primijenjeno povratno razdoblje ovisi o stupnju sigurnosti koji se želi postići za računato područje ili zahvat u slivu.
* Sabirna jama je vodonepropusna građevina bez odvoda i preljeva u koju se ispuštaju otpadne vode
* Sanitarne otpadne vode su otpadne vode koje se nakon korištenja ispuštaju iz stambenih objekata i uslužnih objekata te koje uglavnom potječu iz ljudskog metabolizma i aktivnosti kućanstva.
* Sustav javne odvodnje je tehnički i tehnološki povezan skup građevina za javnu odvodnju od priključka korisnika vodne usluge do krajnje točke ispuštanja.
* UPOV – uređaj za pročišćavanje otpadnih voda

1. NAČIN ODVODNJE OTPADNIH VODA

**Članak 4.**

(1) Otpadne vode aglomeracije Križevci prikupljaju se sustavom javne odvodnje i dovode do uređaja za pročišćavanje otpadnih voda (UPOV) u Cubincu i ispuštaju se u prijamnik, potok Glogovnicu.

(2) Iznimno od stavka 1. ovog članka u sljedećim naseljima odvodnja otpadnih voda obavljat će se putem individualnih sustava odvodnje: Apatovec, Beketinec, Bojnikovec, Carevdar, Čabraji, Dijankovec, Doljanec, Donja Glogovnica, Donji Dubovec, Đurđic, Erdovec, Gornja Glogovnica, Gornji Dubovec, Ivanec Križevački, Jarčani, Kloštar Vojakovački, Kostadinovac, Kučari, Kunđevec, Lemeš, Male Sesvete, Mali Carevdar, Mali Raven, Marinovec, Mičijevac, Novaki Ravenski, Novi Bošnjani, Novi Đurđic, Osijek Vojakovački, Pavlovec Ravenski, Pobrđani Vojakovački, Podgajec, Povelić, Ruševac, Srednji Dubovec, Stara Ves Ravenska, Stari Bošnjani, Sveta Helena , Sveti Martin, Špiranec, Večeslavec, Velike Sesvete, Veliki Raven, Vojakovac, Vujići Vojakovački, Žibrinovec.

(3) Iznimno od stavka 2. ovog članka u naseljima: Bukovje Križevačko, Cubinec, Donja Brckovčina, Gornja Brckovčina, Gračina, Karane, Lemeš Križevački, Majurec, Mali Potočec, Pesek, Poljana Križevačka, Prikraj Križevački otpadne vode će se prikupljati sustavom javne odvodnje provedbom EU projekta Razvoj vodnokomunalne infrastrukture aglomeracije Križevci nakon stavljanja sustava u funkciju. Do tada se otpadne vode skupljaju individualnim sustavom odvodnje sukladno stavku 2. ovog članka.

**Članak 5.**

(1) Prikupljanje i odvodnja komunalnih otpadnih voda obavlja se putem:

* sustava javne odvodnje
* sustava interne odvodnje
* sustava oborinske odvodnje.

(2) Do izgradnje sustava javne odvodnje u pojedinim naseljima i ulicama, odvodnja otpadnih voda obavlja se putem individualnih sustava odvodnje.

**Sustav javne odvodnje**

**Članak 6**.

(1) Sustav javne odvodnje je tehnički i tehnološki povezani skup građevina za javnu odvodnju od priključka korisnika vodne usluge do krajnje točke ispuštanja.

(2) Sustav javne odvodnje sastoji se od sljedećih građevina i uređaja:

* kolektora
* sekundarne mreže
* precrpnih stanica
* uređaja za pročišćavanje otpadnih voda (UPOV) u Cubincu
* ispusne građevine na ispustu u prijemnik
* uređaja za obradu mulja nastalog u postupku pročišćavanja otpadnih voda
* drugih građevina pripadajućih navedenim građevinama.

**Članak 7.**

(1) U sustavu javne odvodnje klasificirane su sljedeće otpadne vode:

* sanitarne otpadne vode
* industrijske otpadne vode
* komunalne otpadne vode
* oborinske vode.

(2) Sustav javne odvodnje aglomeracije Križevci je djelomično mješovit i djelomično razdjelni.

(3) Mješovitim sustavom javne odvodnje odvode se zajedno sve otpadne vode iz stavka 1. ovog članka.

(4) Razdjelnim sustavom javne odvodnje, oborinske vode se odvode sustavom oborinske odvodnje, odvojeno od sustava odvodnje ostalih otpadnih voda.

**Članak 8.**

(1) U sustav javne odvodnje smiju se ispuštati otpadne vode sukladno:

* odredbama zakona kojim se uređuju vode
* odredbama pravilnika kojim se propisuju granične vrijednosti emisija otpadnih voda
* vodopravnoj dozvoli za ispuštanje otpadnih voda, odnosno okolišnoj dozvoli
* odredbama odluke kojom se uređuje zaštita izvorišta vode za piće
* odredbama ove Odluke
* odredbama akta koje izdaje javni isporučitelj vodne usluge kojima se određuju uvjeti priključenja.

**Članak 9.**

(1) Prije ispuštanja u sustav javne odvodnje pročišćavaju se u odgovarajućem uređaju (predtretman otpadnih voda) otpadne vode:

* industrijske otpadne vode u kojima koncentracije opasnih i onečišćujućih tvari prekoračuju dopuštene granične vrijednosti emisija otpadnih voda određene pravilnikom o graničnim vrijednostima emisija otpadnih voda, putem odgovarajućih uređaja za prethodno pročišćavanje
* s uređenih površina za pranje vozila, mehaničarskih i bravarskih radionica za popravak motornih i drugih vozila, putem taložnica za krute tvari i odjeljivača lakih tekućina
* iz skladišta i pogona koji u svom proizvodnom procesu skladište i/ili koriste ulja, masti, boje, lakove, tekuće gorivo, otapala i slične tvari specifično lakše od vode, putem odgovarajućih odjeljivača lakih tekućina
* restorana i kuhinja s prekomjernim sadržajem masnoće, ulja, krutih i plivajućih ostataka hrane, putem odgovarajućih odjeljivača masti i ulja.

**Članak 10.**

(1) U sustav javne odvodnje ne smiju se ispuštati otpadne tvari koje same ili u kombinaciji s ostalim otpadnim vodama mogu prouzročiti:

* nastanak toksične ili eksplozivne atmosfere
* koroziju cjevovoda i opreme u sustavu odvodnje
* štetan utjecaj na sustav odvodnje i proces obrade na uređaju za pročišćavanje otpadnih voda
* štetan utjecaj na ispuštanje pročišćenih otpadnih voda, zbrinjavanje i korištenje mulja nastalog pročišćavanjem otpadnih voda
* iznenadno ili postupno zaustavljanje protoka otpadnih voda u sustavu odvodnje, uslijed velike naslage otpada, sedimenta ili velike količine ulja i masti
* stvaranje koloidnih ili suspendiranih čestica koje pospješuju sedimentaciju kako u sustavu javne odvodnje tako i u recipijentu
* kvar na crpnoj stanici koji može prouzrokovati aktiviranje sigurnosnih ispusta crpne stanice ili poplavu.

**Članak 11.**

(1) U sustav javne odvodnje ne smiju se ispuštati otpadne tvari kojima se ugrožava:

* projektirani hidraulički režim
* stabilnost građevina sustava javne odvodnje
* rad strojeva na crpkama i ostaloj opremi
* tehnički nadzor i održavanje sustava javne odvodnje
* zdravlje ili život djelatnika koji rade na održavanju sustava javne odvodnje i uređaja za pročišćavanje otpadnih voda
* kao i tvari kojima se povećavaju troškovi odvodnje i pročišćavanja voda.

**Članak 12.**

(1) U sustav javne odvodnje ne smiju se ispuštati naročito:

* krute i viskozne tvari, koje same ili u kontaktu s drugim tvarima mogu prouzročiti smetnje u protoku vode kroz cijevi ili druge smetnje u radu objekata i uređaja za odvodnju kao što su: pepeo, drozga, slama, otpaci i strugotine metala, plastike i drva, staklo, krpe, perje, dlake, krv, meso, životinjske utrobe, vapneni mulj, ostaci vapna, otpad od proizvodnje piva, konzerve i ostaci destilacija, ostaci kemikalija, boja i sl. te talozi koji nastaju pri pročišćavanju voda, cementni mulj, ostaci betona kod proizvodnje betona, tvari koje nastaju čišćenjem i održavanjem betonara i asfaltnih baza kao i kruti otpaci hrane, plivajuće tvari i drugo,
* kisele i alkalne, agresivne i ostale štetne tvari koje nepovoljno djeluju na materijal od kojega su izgrađene cijevi, građevine i uređaji sustava za odvodnju, tvari koje same ili u kontaktu sa drugim tvarima mogu izazvati smetnje i opasnosti po zdravlje ili život ljudi ili spriječiti ulaz u kanale, građevine i uređaje radi održavanja i popravka kao što su: zapaljive i eksplozivne tekućine, štetni i otrovni plinovi neugodnog mirisa (sumporovodik, sumporni dioksid, dušikovi oksidi, cijanidi, klor i drugi), patogene bakterije i virusi, radioaktivne materije, ostale štetne tvari
* vode iz rashladnih sustava koje su toplije od 40 °C.

**Sustav interne odvodnje**

**Članak 13.**

(1) Sustav interne odvodnje čine kanalizacijski vodovi sa ili bez građevina za prethodno pročišćavanje otpadnih voda, crpne stanice i druge slične građevine za prikupljanje i odvodnju otpadnih voda iz građevina i drugih nekretnina u kojima nastaju otpadne vode, do zaključno kanalizacijskog priključka na sustav javne odvodnje.

(2) Sustav interne odvodnje vlasništvo je pravne ili fizičke osobe iz čijih se građevina i nekretnina prikuplja i odvodi otpadna voda.

**Članak 14.**

(1) Otpadne vode ispuštaju se iz sustava interne odvodnje u sustav javne odvodnje preko kanalizacijskog priključka.

(2) Javni isporučitelj vodne usluge izdaje uvjete priključenja kojima se određuju tehnički zahtjevi za priključenje internog odvodnog sustavan na sustav javne odvodnje.

(3)Na kanalizacijskom priključku u pravilu se nalazi kontrolno priključno okno na mjestu spoja sustava interne odvodnje na sustav javne odvodnje, a izvodi se prema općim i tehničkim uvjetima javnog isporučitelja vodnih usluga (JIVU).

(4) Ukoliko na kanalizacijskom priključku nema kontrolnog priključnog okna, mjestom priključenja smatra se revizijsko okno na sustavu javne odvodnje na koji se priključuje sustav interne odvodnje.

(5) Ukoliko ne postoji niti kontrolno priključno okno na kanalizacijskom priključku niti revizijsko okno na sustavu javne odvodnje, mjestom priključenja smatra se spoj interne odvodnje na uličnom dijelu sustava javne odvodnje.

**Članak 15.**

(1) Javnom isporučitelju vodne usluge mora biti osiguran nesmetan pristup do priključnog okna odnosno mjesta priključenja radi kontrole funkcionalnosti kanalizacijskog priključka, mjerenja protoka i uzimanja uzoraka za kontrolu kvalitete otpadnih voda i kontrolu ispravnosti na svojstvo nepropusnosti i strukturalne stabilnosti sukladno važećem pravilniku kojim se uređuju tehnički zahtjevi za građevine odvodnje otpadnih voda.

**Članak 16.**

(1) Sustav interne odvodnje nakon kontrolnog priključnog okna gradi i održava o svom trošku vlasnik građevine ili druge nekretnine u kojoj nastaju otpadne vode.

(2) Spoj sustava interne odvodnje na priključno okno izvodi javni isporučitelj vodne usluge na zahtjev i o trošku vlasnika građevine ili druge nekretnine u kojima nastaju otpadne vode. Kanalizacijski priključak održava isporučitelj vodnih usluga na račun korisnika.

(3) Zemljište koje čini jednu građevinsku česticu na kojoj je smještena jedna građevina, odnosno pogon koji predstavlja zaokruženu cjelinu može dobiti u pravilu jedan priključak na sustav javne odvodnje.

**Članak 17.**

(1) Na zahtjev vlasnika građevine ili zakonitog posjednika nekretnine javni isporučitelj vodnih usluga može dopustiti da isti sam izvede dio radova koji su potrebni za priključenje građevine na sustav javne odvodnje, uz uvjet da se radovi koje on izvodi odnosno organizira, obave prema tehničko-tehnološkim uvjetima javnog isporučitelja vodnih usluga i pravilima struke, uz nadzor ovlaštene osobe javnog isporučitelja vodnih usluga.

(2) U slučaju iz stavka 1. ovog članka, javni isporučitelj vodnih usluga može uvjetovati da montažu i polaganje cijevi izvodi isključivo javni isporučitelj vodnih usluga, zbog složenosti zahvata, tehničkih ili drugih opravdanih razloga.

**Članak 18.**

(1) U slučaju ispuštanja otpadnih voda u razdjelni sustav javne odvodnje, sustav interne odvodnje također mora biti razdjelni, istim se prikupljaju sanitarne i industrijske otpadne vode. Oborinske vode ne smiju se ispuštati u sanitarni dio razdjelnog sustava javne odvodnje otpadnih voda.

(2) Na ispuštanje otpadnih voda putem internog sustava odvodnje u sustav javne odvodnje odnose se odredbe članka 9. – 12. ove Odluke. Otpadne vode koje su agresivne, toksične ili su zagađene patogenim klicama, virusima ili su radioaktivne, sadrže opasne i onečišćujuće tvari iznad graničnih vrijednost propisanih Pravilnikom o graničnim vrijednostima emisija otpadnih voda (NN 26/20) pročišćavaju se i neutraliziraju putem posebnih internih uređaja za prethodno pročišćavanje. Uređaji sustava interne odvodnje koji su namijenjeni za pročišćavanje i neutralizaciju otpadnih voda, moraju biti izvedeni tako da se osigura neprekidno pročišćavanje i neutralizacija otpadnih voda.

**Članak 19.**

(1) Sustav interne odvodnje mora biti izgrađen i održavan tako:

* da isključi mogućnosti onečišćenja okoliša opasnim i drugim onečišćujućim tvarima, bilo razlijevanjem otpadnih i drugih voda po površini, bilo prodiranjem onečišćenih voda u podzemne slojeve
* da bude vodonepropustan
* da se spriječi prenošenje zaraznih bolesti
* da ne ugrozi funkciju sustava javne odvodnje količinom ili sastavom otpadne vode
* da je zaštićen od djelovanja uspora vode iz sustava javne odvodnje.

**Članak 20.**

(1) Fizičke i pravne osobe koje moraju imati uređaj za predtretman otpadnih voda obvezne su kontrolirati sastav ispuštene pročišćene otpadne vode putem ovlaštenog laboratorija na pokazatelje prema Pravilniku o graničnim vrijednostima emisija otpadnih voda (NN 26/20) sukladno izdanoj vodopravnoj ili okolišnoj dozvoli.

(2) Na zahtjev javnog isporučitelja vodne usluge, fizičke i pravne osobe iz stavka 1. ovog članka dužne su analitička izvješća o sastavu otpadne vode dostaviti javnom isporučitelju vodne usluge.

(3) Na zahtjev javnog isporučitelja vodne usluge, fizičke i pravne osobe iz stavka 1. ovoga članka dužne su nadležnim osobama javnog isporučitelja vodne usluge omogućiti uzorkovanje i kontrolu otpadne vode na mjestu ispuštanja u javni sustav odvodnje te uvid u stanje održavanja uređaja za predtretman, naročito ukoliko kakvoća otpadne vode na mjestu priključenja ne zadovoljava ili je utvrđen neki drugi poremećaj u sustavu javne odvodnje nakon priključka.

(4) Fizičke i pravne osobe iz stavka 1. ovog članka posjednici građevina za odvodnju otpadnih voda, dužni su kontrolu ispravnosti tih građevina i uređaja, osobito na svojstvo vodonepropusnosti, strukturalnu stabilnost i funkcionalnost provoditi u rokovima utvrđenim posebnim propisima.

**Sustav oborinske odvodnje**

**Članak 21.**

(1) Sustav oborinske odvodnje čine cjevovodi, zatvoreni ili otvoreni kanali, slivnici i druge građevine kojima se oborinske vode prikupljaju, pročišćavaju i odvode u sustav oborinske odvodnje ili izravno u prijemnik.

(2) Oborinske vode s uređenih javnih površina, izgrađenog i neizgrađenog građevinskog zemljišta, zelenih površina, prometnica te drenažne vode, odvode se:

* sustavom javne odvodnje otpadnih voda kod mješovitog načina odvodnje
* sustavom javne oborinske odvodnje kod razdjelnog načina odvodnje.

**Članak 22.**

(1) Prilikom izgradnje novih sustava sanitarne odvodnje, nije dopušteno internim instalacijama ispuštati oborinske vode u istu.

(2) Prilikom izgradnje ili rekonstrukcije građevina i prometnih površina, ispuštanje oborinskih voda nije dozvoljeno u sustav javne odvodnje, već je potrebno sustav oborinske vode planirati i riješiti elementima zelene infrastrukture, upojnim bunarima, bioretencijama i sl., sukladno smjernicama Idejnog rješenja koncepta odvodnje Grada Križevci.

(3) Sustav odvodnje oborinskih voda potrebno je izgraditi prije početka izgradnje novih objekta i rekonstrukcije postojećih te koristiti postojeću vegetaciju i prirodnu odvodnju kad god je to moguće.

**Članak 23.**

(1) Oborinsku odvodnju prometnica je u budućnosti potrebno planirati instalacijom kišnih vrtova, infiltracijskih jaraka uz prometnice, drenažnih rovova, mokrih i laguna s produženom retencijom (posebno za prometnice van naselja), u skladu s Idejnim rješenjem koncepta odvodnje Grada Križevci.

(2) Iznimno od stavka 1. ovog članka, klasični sustav javne odvodnje potrebno je u budućnosti planirati na kratkim dionicama gdje nema drugih mogućnosti, uz retencioniranje 24 satne oborine, stupnja zaštite PP 5 godina i više.

(3) Integracija sustava bioretencije unutar javnih i svih drugih površina iz članka 21. stavka 2. ne smije ugrožavati njihovu funkciju, korisnost i sigurnost.

(4) Građevine oborinske odvodnje iz stambenih zgrada, poslovnih i drugih prostora grade i održavaju njihovi vlasnici kao internu odvodnju tako da oborinske vode prikupljaju i ispuštaju prvenstveno unutar vlastitih građevinskih čestica zgrada putem bioretencija i upojnih građevina, a ukoliko to nije moguće, iste priključuju na sustav oborinske odvodnje. Na zelene površine, u bioretencije i upojne građevine smiju se ispuštati samo čiste oborinske vode uz mogućnost korištenja istih za ponovnu uporabu (zalijevanje vrtova i sl.)

(5) Iznimno, ukoliko zbog tehničkih razloga izvođenje oborinske odvodnje nije moguće na način opisan stavkom 1. i stavkom 4 ovog članka, uz suglasnost i prema uvjetima javnog isporučitelja vodne usluge (JIVU), može se omogućiti priključenje internog sustava oborinske odvodnje na razdjelni sustav javne odvodnje otpadnih voda.

(6) Izgradnju ili rekonstrukciju kolnika, nogostupa i parkirališta potrebno je izvesti na način da se koristi porozni materijal za izgradnju kolnika koji će propuštati oborinsku vodu. Površina kolnika, po principu pohrane površinske vode u podzemlje posredstvom infiltracije, može biti od propusnog asfalta, propusnog betona, propusne betonske galanterije, travne rešetke od plastičnog materijala za parkirališta i vatrogasne puteve te pješačke nogostupe. Otvori u propusnim sustavima betonskih opločnika, betonskih rešetaka i travnih ploča od plastike obično se ispunjavaju s rizlom, pijeskom, složenom zemljom za travni pokrov i sl. Porozne kolnike i nogostupe preporučljivo je koristiti na ravnim dijelovima naselja i do max. nagiba od 5 %.

(7) Kod projektiranja i izgradnje sustava odvodnje oborinskih voda u područjima s visokim nivoima podzemne vode poželjno ih je dimnezionirati iznad visine podzemnih voda te odvojiti slojeve geomembranom.

(8) Projektiranje sustava odvodnje oborinskih voda, prema stavcima 1. – 7. ovog članka, potrebno je uskladiti s Idejnim rješenjem koncepta odvodnje Grada Križevci.

**Članak 24.**

(1) Građevine oborinske odvodnje grade se i održavaju svaka na svom području jedinice lokalne samouprave iz članka 1. stavka 1. ove Odluke, iz svog proračuna.

(2) Jedinica lokalne samouprave ovlaštena je izravno prenijeti poslove upravljanja projektom gradnje građevina oborinske odvodnje na javnog isporučitelja vodne usluge i uz njegov pristanak, ako on ispunjava uvjete propisane propisima o poslovima i djelatnostima u prostornom uređenju i gradnji. Prijenos može obuhvatiti i poslove upravljanja izgrađenim građevinama oborinske odvodnje ili samo poslove neposrednog održavanja građevina oborinske odvodnje. O prijenosu se sklapa ugovor, najkraće na četiri godine, koji sadržava i plan građenja i održavanja tih građevina te sredstva za financiranje radova.

(3) Kanale oborinske odvodnje s prometnica, koji su izgrađeni na cestovnom ili željezničkom zemljištu održavaju osobe koje su posebnim propisom određene za gospodarenje prometnicom.

**Članak 25.**

(1) U sustav oborinske odvodnje ne smiju se ispuštati sanitarne, komunalne i industrijske otpadne vode.

(2) Oborinske vode s površina u krugu industrijskih postrojenja, pogona, benzinskih crpki, prometnica i drugih površina koje mogu biti onečišćene, moraju se sakupljati putem pjeskolova odnosno slivnika i/ili linijskih rešetki s taložnicama te prije ispuštanja u sustav oborinske odvodnje ili drugi prijemnik pročišćavati u odjeljivaču ulja i masnoća i drugim odgovarajućim uređajima za pročišćavanje.

(3) Slivnici, linijske rešetke i slične građevine koje prihvaćaju onečišćene oborinske vode, a ne postoji mogućnost instalacije vodolovnih građevina sukladno smjernicama Idejnog rješenja koncepta odvodnje Grada Križevci, moraju imati taložnicu minimalne zapremnine 0,25 m3, s dubinom, u pravilu, ne manjom od 1 m. Ulični slivnici moraju se postavljati na odgovarajućim razmacima koji omogućavaju prihvat oborinskih voda s gravitirajućih slivnih površina.

1. PODRUČJA U KOJIMA SE DOPUŠTA ISPUŠTANJE SANITARNIH OTPADNIH VODA DO 50 ES, UVJETI ISPUŠTANJA NA TOM PODRUČJU TE UVJETI ZBRINJAVANJA OTPADNIH VODA IZ SABIRNIH JAMA I MULJA IZ MALIH SANITARNH UREĐAJA

**Članak 26.**

(1) Na područjima na kojima nije izgrađen sustav javne odvodnje, otpadne vode prikupljaju se građevinama za odvodnju i ispuštaju se u sabirne jame ili pročišćavaju u odgovarajućem uređaju za pročišćavanje otpadnih voda i ispuštaju u prijemnik (individualni sustav odvodnje).

**Članak 27.**

(1) Sabirne jame, odnosno građevine za odvodnju i pročišćavanje otpadnih voda (individualni sustavi odvodnje) moraju biti izgrađeni sukladno prostorno – planskoj dokumentaciji, sukladno uvjetima utvrđenim propisima kojima se uređuje gradnja, propisima o vodama te odredbama ove Odluke. Pri njihovom održavanju i čišćenju ne smije doći do ugrožavanja zdravlja osoba koje obavljaju kontrolu, čišćenje ili održavanje sustava odvodnje.

**Članak 28.**

(1) U sabirne jame ispuštaju se sanitarne otpadne vode i industrijske otpadne vode uz uvjet da su prethodno pročišćene do propisanog stupnja za ispuštanje u sustav javne odvodnje.

(2) Na ispuštanje otpadnih voda u sabirne jame primjenjuju se uvjeti ispuštanja otpadnih voda u sustav javne odvodnje iz članaka 9. – 12. i članka 18. ove Odluke.

(3) U sabirne jame ne smiju se ispuštati oborinske, drenažne vode i nepročišćene industrijske otpadne vode.

**Članak 29.**

(1) Nije dozvoljeno ispuštanje sadržaja sabirnih jama po javnim i drugim površinama, niti u sustav oborinske odvodnje.

**Članak 30.**

(1) Sabirne jame moraju se nalaziti na mjestu do kojega je moguć pristup posebnim vozilima za pražnjenje sadržaja jame.

(2) Visinska razlika od dna sabirne jame do mjesta pristupa vozila iz prethodnog stavka ne smije biti veća od 5 m.

(3) Udaljenost od ulaznog okna u sabirnu jamu do mjesta pristupa vozila iz stavka 1. ove odluke ne smije biti veća od 10 m.

(4) Sabirne jame moraju imati otvor za čišćenje, crpljenje, i odvoz otpadne vode te uzimanje uzoraka za kontrolu kakvoće otpadnih voda, zatvoren poklopcem minimalnih dimenzija 60x60 cm.

**Članak 31.**

(1) Individualni sustav odvodnje (sabirne jame, sustav odvodnje i uređaj za pročišćavanje otpadnih voda) dužni su održavati vlasnici odnosno drugi zakoniti posjednici o svom trošku.

(2) Nadzor nad održavanjem individualnih sustava odvodnje i nadzor nad postavljanjem malih sanitarnih uređaja obavlja javni isporučitelj vodnih usluga.

(3) Vlasnici odnosno zakoniti posjednici individualnih sustava odvodnje dužni su ih prazniti putem javnog isporučitelja vodnih usluga, ili putem koncesionara i pod nadzorom vodnog redara u skladu sa zakonom kojim se uređuju vodne usluge. Troškove pražnjenja snosi vlasnik odnosno korisnik individualnog sustava odvodnje.

**Članak 32.**

(1) Vlasnici, odnosno drugi zakoniti posjednici sustava individualne odvodnje dužni su podvrgnuti sustav individualne odvodnje kontroli ispravnosti na svojstvo vodonepropusnosti, strukturalne stabilnosti i funkcionalnosti sukladno pravilniku kojim se uređuju tehnički zahtjevi za građevine odvodnje otpadnih voda i rokovi obvezne kontrole ispravnosti građevina odvodnje i pročišćavanja otpadnih voda.

1. DOPUŠTENA TEHNIČKA RJEŠENJA INDIVIDUALNIH SUSTAVA ODVODNJE SANITARNIH OTPADNIH VODA DO 50 ES, KAO PRIVREMENO RJEŠENJE DO PRIKLJUČENJA NA SUSTAV JAVNE ODVODNJE I/ILI KAO TRAJNO RJEŠENJE

**Članak 33.**

(1) Prije ispuštanja u prijemnik, sastav otpadnih voda pročišćenih u uređaju za pročišćavanje mora biti u skladu s graničnim vrijednostima emisija propisanim Pravilnikom o graničnim vrijednostima emisija otpadnih voda (NN 26/20).

(2) Vlasnici odnosno drugi zakoniti posjednici malih sanitarnih uređaja obvezne su kontrolirati sastav pročišćenih otpadnih voda putem ovlaštenog laboratorija sukladno vodopravnoj dozvoli.

1. UVJETI ZBRINJAVANJA OTPADNIH VODA IZ SABIRNIH JAMA I MULJA IZ MALIH SANITARNIH UREĐAJA

**Članak 34.**

(1) Usluge pražnjenja i odvoza otpadnih voda iz individualnog sustava odvodnje obavlja javni isporučitelj usluge javne odvodnje ili pravna/fizička osoba koja je koncesijom stekla pravo pružanja usluge pražnjenja i odvoza otpadnih voda iz individualnog sustava odvodnje.

(2) Troškove pražnjenja sabirnih jama i mulja iz malih sanitarnih uređaja snosi korisnik individualnog sustava odvodnje.

(3) Odluku o davanju koncesije donosi javni isporučitelj vodnih usluga sukladno propisima kojim se uređuju vodne usluge i koncesije. Koncesija se daje na razdoblje od tri do pet godina.

(4) Ukoliko djelatnosti iz stavka 1. ovog članka obavlja koncesionar, isti je dužan s javnim isporučiteljem vodne usluge sklopiti ugovor o načinu i uvjetima obavljanja usluge pražnjenja i odvoza otpadnih voda iz sabirnih jama.

**Članak 35.**

(1) Sadržaj sabirnih jama na području u nadležnosti javnog isporučitelja vodne usluge prazni se i odvozi u bazen za prijem sadržaja sabirnih jama u sklopu uređaja za pročišćavanje otpadnih voda u Cubincu.

(2) Višak mulja iz malih sanitarnih uređaja za pročišćavanje na području u nadležnosti javnog isporučitelja vodne usluge prazni i odvozi javni isporučitelj vodnih usluga u postrojenje za dodatnu obradu mulja u sklopu novog uređaja za pročišćavanje otpadnih voda III. stupnja pročišćavanja.

(3) Fizička ili pravna osoba koja obavlja pražnjenje i odvoz otpadnih voda iz sabirnih jama i mulja iz malih sanitarnih uređaja za pročišćavanje, dužna je nakon dnevne uporabe oprati i dezinficirati posebna vozila kojima se prevozi sadržaj sabirnih jama i mulja te nastalu otpadnu vodu ispustiti na mjestu koje je odredio javni isporučitelj vodne usluge.

**Članak 36.**

(1) Javni isporučitelj vodne usluge, u slučaju procjene da sabirne jame sadrže opasne ili štetne tvari koje mogu poremetiti rad uređaja za pročišćavanje otpadnih voda i funkcioniranje ispusta ili onečistiti prijemnik, ispitat će sastav sadržaja sabirne jame na fizikalno-kemijske i kemijske pokazatelje prije preuzimanja istog.

1. TEHNIČKO – TEHNOLOŠKI UVJETI PRIKLJUČENJA GRAĐEVINA I DRUGIH NEKRETNINA NA GRAĐEVINE OBORINSKE ODVODNJE

**Članak 37.**

(1) Jedinica lokalne samouprave izdaje uvjete priključenja na građevine oborinske odvodnje sukladno ovoj Odluci, u postupcima ishođenja lokacijske dozvole ili građevinske dozvole koja se izdaje bez lokacijske dozvole, koji se vode prema propisima o prostornom uređenju i gradnji. Posebnim uvjetima priključenja određuju se tehničko-tehnološki uvjeti kojima mora udovoljiti građevina da bi njezin interni sustav oborinske odvodnje bio priključen na građevine oborinske odvodnje.

(2) Javni isporučitelj na kojeg je jedinica lokalne samouprave prenijela nadležnost upravljanja i projektom gradnje građevina oborinske odvodnje, obavlja i poslove izdavanja uvjeta iz stavka 1. ovog članka.

**Članak 38.**

(1) U sustav oborinske odvodnje ne smiju se ispuštati sanitarne i industrijske otpadne vode te onečišćene oborinske vode.

(2) Odvodnja onečišćenih oborinskih voda obavlja se sukladno:

* odredbama zakona kojim se uređuju vode i propisa donesenih na temelju tog zakona
* odredbama ove Odluke.

**Članak 39.**

(1) Na ispuštanje oborinskih voda u sustav oborinske odvodnje i drugi prijemnik odnose se odredbe članka 25. ove Odluke.

1. NADLEŽNOST ODRŽAVANJA SUSTAVA JAVNE ODVODNJE

**Članak 40.**

(1) Komunalne vodne građevine za javnu odvodnju održava javni isporučitelj vodne usluge, prema Planu rada i održavanja sustava javne odvodnje i uređaja za pročišćavanje otpadnih voda, na način da su iste trajno u stanju funkcionalne sposobnosti.

(2) Javni isporučitelj vodnih usluga dužan je održavati sustav javne odvodnje do kontrolnih priključnog okna.

(3) Javni isporučitelj vodne usluge mora građevine za javnu odvodnju otpadnih voda, osim onih građevina koje su posebnim propisima izuzete, podvrći kontroli ispravnosti na svojstvo strukturalne stabilnosti i funkcionalnosti, kao i svojstvu vodonepropusnosti u rokovima utvrđenim posebnim propisima.

1. OBVEZA PRIKLJUČENJA NA GRAĐEVINE ZA JAVNU ODVODNJE

**Članak 41.**

(1) Na područjima na kojima je izgrađen sustav javne odvodnje, vlasnik građevine odnosno drugi zakoniti posjednik građevine ili druge nekretnine dužan je priključiti svoju građevinu odnosnu drugu nekretninu na sustav javne odvodnje najkasnije u roku od godine dana od obavijesti isporučitelja vodnih usluga o mogućnosti priključenja sukladno propisima o gradnji i ozakonjenju nezakonito izgrađenih zgrada. Priključenje je potrebno izvesti sukladno uvjetima priključenja javnog isporučitelja vodne usluge i Općim uvjetima isporuke vodnih usluga koje donosi javni isporučitelj vodnih usluga, te sukladno odredbama zakona kojim se uređuju vodne usluge.

1. NADZOR I ZAVRŠNA ODREDBA

**Članak 42.**

(1) Nadzor nad provođenjem ove Odluke provodi se sukladno zakonskim propisima.

**Članak 43.**

(1) Ova Odluka stupa na snagu osmog dana od dana objave u \_\_\_\_\_\_\_\_\_\_\_\_\_\_.